**บทคัดย่อ**

**ชื่อเรื่อง** การวิจัยเชิงสำรวจสำหรับหลักสูตรการศึกษาเพื่อการพัฒนาบัณฑิตที่

 ตอบสนองความต้องการของท้องถิ่น

**ผู้วิจัย** นายนนท์วริศ เกียรติศรุตกุล

 นางสาวมัทนียา พิทักษ์ชูโชค

 นายสุทัศน์ กำมณี

**หน่วยงาน** คณะวิทยาศาสตร์และเทคโนโลยี มหาวิทยาลัยราชภัฏกาญจนบุรี

**ปี พ.ศ.** 2556

 การวิจัยในครั้งนี้ มีวัตถุประสงค์เพื่อสำรวจคุณลักษณะบัณฑิตที่เป็นที่ต้องการของท้องถิ่น และสำรวจความต้องการของท้องถิ่นต่อแนวทางการพัฒนาหลักสูตรการเรียนการสอนในมหาวิทยาลัยราชภัฏกาญจนบุรี โดยกลุ่มประชากรที่ใช้วิจัยได้แก่ ประชาชนในตำบลบ้านเก่า อำเภอเมือง จังหวัดกาญจนบุรี กลุ่มตัวอย่างที่ใช้ในการวิจัยครั้งนี้ ใช้วิธีเลือกกลุ่มตัวอย่าง โดยสุ่มตัวอย่างแบบสะดวก (Convenience Sampling) จำนวน 100 คน

ผลการศึกษาพบว่า ผู้ตอบแบบสอบถาม มีความต้องการให้เปิดหลักสูตรปริญญาตรี + ประกาศนียบัตรวิชาชีพ (ระยะเวลาศึกษา 5 ปี) มากที่สุดคิดเป็นร้อยละ 43 ส่วนเนื้อหาหลักสูตรที่ต้องการให้เปิดมากที่สุดคือ เนื้อหาด้านภาษาและและการท่องเที่ยวคิดเป็นร้อยละ 12.41 รองลงมาได้แก่หลักสูตรด้านครูและบริหารการศึกษาคิดเป็นร้อยละ 10.74 ด้านคุณลักษณะของบัณฑิตที่เป็นที่ต้องการของท้องถิ่นที่มากที่สุดคือ ด้านคุณธรรมและจริยธรรมคิดเป็นร้อยละ 14.19 รองลงมาได้แก่ความเป็นผู้นำและความคิดริเริ่มคิดเป็นร้อยละ 11.02